रचणाऱ्या मुखार दोनूय हात जोडून,... 'ल्हानविकाय दी गा देवा' अशें मागणे करतना, ते ओवयेंतली उतरां याद करुन दितात, ती संत तुकोबारायांची. केदें व्हड तत्वगिन्यान तांणी हे ओवयेंतल्यान मनीस कुळये मुखार दवरलां! जल्माक आयल्या उपरांत दरेकलो ह्या समाजांत आपल्या कश्टांनी व्हड जावंक सोदता, आपणाक व्हडपण येवचें, समाजांत आपली अशी एक वेगळी सुवात जावची, ह्या हावेसान तो कश्टत रावता... तो सफळय जाता. त्या यशा वरवीं ताका व्हडपण येताय बी. पुणून, हे कश्ट घेतना ताच्या वांट्याक आयिल्ल्या यशान, जैतान ताचे भितर एक वेगळीच भावना निर्माण जाता. सुखा वेळार, यशा वेळार ही भावना ताच्यांत तग धरुन रावता, पुराय कुडींत बळावता आनी उपरांत... ताणें काडिल्ले कश्ट वा ताचे जिणेचो मूळ हेत विसरायेर पडूंक लागता. तेन्ना मात ताणें मेळयिल्ले 'व्हडपण' खऱ्या अर्थान व्हडपण उरनासतना ताच्या नाशाक, अंताक ते निमीत थारता. मेळयिल्ले व्हडपण अहंकाराचे एके वेगळेच भावनेन उंचाय गांठटा. अहंकाराचे भकीक पडून, वेगळीच वाट चलूंक लागता. एकसुरी, एकमुळी जावन.
 अहंकार मनशाक दुबळो करता. तो सुखा वरवीं वाडटा जाल्यार दुखां वरवीं उणो जाता. आमच्या कर्तृवाचेर व्हडपण मेळयतना अहंकार जर भीतर रिगत जाल्यार त्या व्यक्तित्वाचे अभरगतीक तो निमीत थारताच थारता, हेंय तितलेंच एक जळजळीत सत. ह्याच अहंकारान व्हड- व्हड पराक्रमी मनशांक मातयेभरवण करुन उडयल्यान हें इतिहासान आमकां दाखयलां. अशा घडणुकांनी आमच्या जिवितांत आमकां उणाव भासूंक लागता तो नमळायेचो.
 'आयज भुरग्यांचे संस्कार उणे जायत चल्ल्यात' अशें सगलेच जाण उलयतात. ताका कारणूय पालकूच आसात, अशें उलोवणाऱ्यांचो आंकडो मात उणो आसा. संस्काराच्या उणावाक लागूनच नमळाय कुशीक रावल्या आसुये. आवय- बापायचो सांगात, आलाशिरो फावो ते प्रमाणांत मेळूंक पावनाशिल्ल्यान घडये भुरग्यां मदली नमळाय घराच्या वण्टीक खुंटयेक हुमकळायिल्लेवरीं जाल्यां. तांच्यातले शिस्तीचे धडेय चुकूंक लागल्या. नकळटां ह्या सगळ्या गजालींचेर निंबून आशिल्ली धादोसकाय दुबळी पडूंक लागल्या. देसाचो फायचो आदार आशिल्ली आमची भुरग्यांची पिळगी करमेवंक लागल्या काय, असो दुबाव मनाचेर शेक गाजयत चल्ला.
 जाण्टेली सांगताली, 'नमळायेन देव जाता'. नमळाय ही सगळ्या धर्मांची बुनयाद. जाण्टेल्यांनी म्हळां तें फटीचें न्हय. नमळायेचे पांय मातयेचे आनी हात मात संस्काराचे आसचे खंय. तशें आसतकच आपूण एक कितें रुजोवंक पावता, फुलोवंक पावता, सत्यांत हाडूंक शकता. तातूंत साहजीकताय आयली म्हण्टकच नमळाय तुका तुजो पोसो भरभरून दियत रावता. तुजें मन तृप्त जायसर. जिवितांत कितेंय मेळोवचेलो हावेस आसता तेन्ना ही नमळाय तो हावेस पुराय करता वा तसो यत्न करता.
 फावना.
 संत तुकोबारायांनी एके ओवयेंत म्हळां, म्हापुरांत व्हड व्हड रूख हुमटून पडटात. पुणून बारीक तण हुबून वचना. कारण ते म्हापुरांत बागोवन रावता. मनीस शारिरीक, बौद्धीक वा मानसीक बळग्यार अहंकाराचो अळंकार शिरंगारता. सगळ्या मळार आपूणय फिशाला मानूंक लागता, नकळटां ताच्या हातांतल्यान वायट कर्मा घडूंक पावतात. स्वताच्या तोंडान तो व्हडल्यो व्हडल्यो गजाली उलोवंक लागता. आपूणच व्हड, आपलेंच खरें ह्या भावनेन तो उलयता. ताचें तें उलोवणे टाळपाक हेर ताका कुशीक दवरपाचो यत्न करता. इश्टागतीक तो परकी जाता, ताच्या विरोधकाच्या आंकड्यात आनीक भर पडटा.
 मनशाक अभिमान आसचोच पुणून ताचो अतिरेक जावचो न्हय. ताणें सदांच भोवतणच्यांचे गुण गावचे. आपले गूण कोणेय गायले जाल्यार नमळायेन ताचें श्रेय, व्हडपण देवाक, आवय- बापायक, बरें मागतल्यांक दिवचे. अशें वागल्यार कुडींतलो 'अहंकार' हळूच कडसरता. व्हडविकायेन वा मोठेपणान मनशाचें जिवितूच बदलता. मनीस ल्हानविकायेंन वागलो जाल्यार ताचेर येवपी संकश्टांतल्यान तो सोंपे रीतीन तड मारूं येता. तेदेवेळार ताच्या वाट्याक व्हडलेशें लुकसाण येना. ल्हानविकायेंत, व्हडविकाय लिपिल्ली आसता. आमच्या सभावांतली नमळाय आमकां व्हडपण मेळोवन दिता. जैताचे यशाचे तेंगशेर पावयता. मनीस कितलो व्हड आसा हें मनीस कितलो नमळायेन वागता ताचेर आदारून आसा. हे नमळायेंत उंचाय नासता. मात, मान आसता, प्रतिश्ठा आसता, तेंचपरी तांतूतल्यान मनशाची एक नवी वळख निर्माण जाता.
 कोणाय मुखार नमळायेन बागवप म्हळ्यार ती लाचारी न्हय. तांतूंत हेरां प्रती एक मान- भौमान, आदर आसता. हीच नमळाय खूब वेळां आपले पात्रताये परसय अदीक मान दिता, प्रतिश्ठा, आदर, मायामोग मेळोवन दिता. हेरांच्या काळजांची जोडणी करूंक पावता. आयज साबार कारणांक लागून भुरग्यां भितर ही नमळाय, ल्हानविकाय दिसप उणें जालां. गरज आसा ती योग्य संस्काराची ती भुरग्यां भितर तिगवचेली. हे नमळाये वरवींच तांच्या जिणेच्या तारवाक उजू दिका मेळटली.
 जावप भोव आनी भोव गरजेचे. कशें...? ते खातीर तांच्या भोवतणी वावुरतल्या जण एकल्याचे यत्न मोलादीक आनी भोव गरजेचे आसा. खरें मूं.... ?
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 